ФИЛОЗОФСКИ ФАКУЛТЕТ

УНИВЕРЗИТЕТ У БЕОГРАДУ

НАСТАВНО – НАУЧНО ВЕЋЕ

На редовној седници Изборног већа од 22. фебруара 2019. године, ми доле потписани, изабрани смо у Комисију за преглед и оцену докторске дисертација **Милорада Обрадовића** под насловом ***Насеља и становништво долине Ибра у средњем веку***. Након пажљивог ишчитавања дисертације слободни смо да Већу поднесемо следећи

**И З В Е Ш Т А Ј**

**Основни подаци о кандидату и дисертацији**

Милорад Обрадовић је рођен 1982. године у Новом Пазару, а основну и средњу школу је завршио у Рашки.Основне студије завршио је 2007. године на Православном богословском факултету УБ. Мастер студије уписао је на Одељењу за историју Филозофског факултета УБ, на Катедри за историју српског народа са историјском географијом и старословенским језиком. Мастер рад под насловом *Породица Мусић* одбранио је октобра 2012. године. Фебруара 2013. уписао је на истој Катедри докторске студија. У току докторских студија М. Обрадовић је објавио неколико чланака у различитим часописима (види Библиографију).

Докторска дисертација М. Обрадовића под насловом *Насеља и становништво долине Ибра у средњем веку* садржи 551 страну основног текста са научним апаратом. Остатак рукописа садржи скраћенице и опширан списак коришћених извора и литературе. Основни текст је распоређен у шест поглавља, од тога је прво *Увод*, а последње *Закључак*.

**Предмет и циљ дисертације**

Основни предмет истраживања приложене дисертације јесу сви типови насеља у долини Ибра у средњем веку, као и структура, социјална и етничка, становништва које живи на посматраном простору и времену. Аутор је био дужан да размотри градска насеља, тргове, сеоска насеља и катуне и да се бави њиховим континуитетом или дисконтинуитетом. Поред тога, посматрани су и сви процеси који прате основну тему, а то су политичке прилике и њихов утицај, црквени односи и њихов утицај, као и привреда и саобраћај и њихов утицај на настанак, трајање или нестанак појединих насеља.

Милорад Обрадовић је одговарајући на захтеве постављене теме и полазећи од радних хипотеза био упућен на коришћење разноврсне историјске грађе (дипломатички извори, архивска грађа, путописи и други наративни извори) и на искоришћавање обимне литературе. Посебно је уложен значајан напор у истраживањима историјске лингвистике и коришћења резултата археологије и етнологије.

Постављени циљ дисертације да се истражи судбина и карактер насеља и становништва у долини Ибра у средњем веку је у потпуности остварен и претставља значајан и нов допринос историографији.

**Кратак опис садржаја**

У уводном поглављу (стр. 1 – 70) М. Обрадовић се осврнуо на изворе и литературу, а затим се бавио природом тла посматране области и територијално – управном организацијом. Аутор своје излагање почиње од разматрања порекла имена реке Ибар и његових античких корена, а затим описује особине тока Ибра, његову долину и околину, уз обилато коришћење и тумачење топонимије. Темељно је приказана жупска организација и управа у њој, са приказом свих жупа у долини Ибра и оних које инклинирају Ибру. Колико је изворни материјал дозвољавао детаљно су показане међе жупа.

Друго поглавље (Политичка историја, стр. 71 – 102) бави се догађајима на овом простору и онима који су на њега утицали. Писано је, са правом, као синтеза обзиром на стање извора и степен истражености политичке историје. Излагање је отпочето од праисторије, за чим и није било потребе, а затим је преопширно приказан период антике и ране византијске власти. За рани средњи век је за похвалу што је аутор добро повезао штуре податке из извора са доступним археолошким налазима. На тај начин је показано присуство или одсуство континуитета у неким појавама, посебно када су у питању историја насеља и становништва. У последњем делу овог поглавља приказана је историја Срба у долини Ибра, од Стефана Немање до кнеза Лазара и Мусића.

У трећем поглављу о црквеној организацији (стр. 103 – 236) М. Обрадовић се бавио темама црквене историје у долини Ибра, почевши од раног хришћанства. И овде се за рани период М. Обрадовић обратио резултатима археологије успешно их уклапајући у целину. Покрштавање Срба је општа тема која није могла да се избегне ни при овој теми, као ни рана црквена организација, где је посебно истакнута улога цркве Светог Патра код Новог Пазара, као седиштем епископије од 9. века. Она је била важна епархија и Охридске архиепископије после 1020. године. Највећа пажња је, са правом, поклоњена оснивању Српске православне цркве, њеној организацији и променама на посматраном простору, на коме доминира значај Жиче као седишта архиепископије. Посебна пажња је посвећена поседима цркава и манастира и разграничењима јурисдикције појединих епархија. У посебном одељку обрађене су појединачно цркве и манастири у Ибру, међу којима су и неке од најзначајнијих задужбина Немањића (Студеница, Жича, Градац).

У четвртом поглављу *Насеља и становништво* (стр. 237 – 489) аутор се бави основном темом своје дисертације. Ово поглавље обухвата више од 200 страница и свакако претставља језгро овог рада. Било је логичније да се разматрање одпочне од градова и тргова, а не од сеоских насеља. М. Обрадовић је сеоска насеља пратио од првог помена па то првих турских пописа приказујући континуитет и промене у њима. Исти принцип је примењен и на катуне. Овде је примењена квантитативна метода како би се приказао међусобни однос величине, броја становника и топографских података. Поред основних извора, овде је обилато искоришћена археолошка и етнолошка литература. Аутор се бавио и властелинствима и обавезама зависног становништва према свом феудалном господару и према држави. Код градских насеља није учињен покушај типологије према начину настанка и основној функцији, већ се аутор определио за просторни приказ почевши своје излагање од горњег тока Ибра и Звечана. Аутор је обрадио и све Градине и Градишта, као и локалитете на којима постоје материјални остаци, уз покушаје да се они хронолошки одреде. Овде су обилато искоришћени резултати археолошких истраживања и рекогносцирања терена, у коме је делимично учествовао и сам аутор. Посебну пажњу М. Обрадовић је посветио рударским насељима и улози рударства на овом простору, али је питање да ли цели копаонички рударски басен припада нашој теми.

У петом поглављу пажња је посвећена привреди и саобраћају (стр. 490 – 541). Посматране су привредне делатности у долини Ибра, почев од земљорадње и сточарства, па до рударства и заната. Обилато је искоришћена грађа коју пружа историјска лингвистика, археологија и историјска географија. Путеви и трговина су посматрани као појаве овисне једна од друге. Ради се о караванским путевима, а неки од најважнијих пролазили су у целини или делом управо кроз долину Ибра.

**Основни резултати и научни допринос**

До израде ове дисертације насеља и становништво у долини Ибра нису систематски истраживани, нити је примењена методологија истраживања каква се примењује у последњих тридесет година у истраживањима насеља и становништва. Аутор је обухватио све расположиве врсте извора и искористио нека од специфичних знања како би дошао до одређених резултата. Највећи допринос ове тезе је у области историјске географије и историјске демографије, али и у области социјалне историје. Овде је аутор дао оригинални научни допринос даљем развоју ових грана историјске науке.

**Закључак**

На основу представљеног садржаја и постигнутих резултата може се закључити да је докторска дисертација ***Насеља и становништво долине Ибра у средњем веку*** Милорада Обрадовића оригинално научно дело засновано на самосталним истраживањима којима је аутор одговорио на сва важна питања теме. Имајући ово у виду Комисија предлаже Већу да одобри усмену одбрану ове докторске дисертације. Комисија задржава право да неке мање примедбе упути кандидату приликом усмене одбране.

У Београду, 15. марта 2019.

Комисија:

Др Марија Копривица, доцент

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Владета Петровић, научни сарадник

Историјски институт, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Гордан Бојковић, научни сарадник

Институт за српску културу, Лепосавић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Синиша Мишић, редовни професор

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ментор и писац Извештаја)